**Návrh vlády na skrátené legislatívne konanie**

**o vládnom návrhu zákona, ktorým sa mení zákon č. 315/2001 Z. z.**

**o Hasičskom a záchrannom zbore v znení zákona č. 438/2002 Z. z.**

Národná rada Slovenskej republiky schválila 2. júla 2001 zákon č. 315/2001 Z. z. o Hasičskom a  záchrannom zbore a 2. júla 2002 zákon, ktorým sa mení a dopĺňa zákon

č. 315/2001 Z. z. o Hasičskom a záchrannom zbore a mení zákon č. 314/2001 Z. z. o ochrane pred požiarmi. V ustanoveniach § 203 ods.1 a § 203 ods. 2 písm. a) sa priznáva príslušníkom Hasičského a záchranného zboru v roku 2003 ďalší plat a v § 211 je ustanovená účinnosť § 112, v ktorom je zakotvená suma hodnostného príplatku príslušníkov Hasičského a záchranného zboru, od 1. januára 2003.

Pri prerokúvaní východísk štátneho rozpočtu na rok 2003 bola konštatovaná potreba znížiť v záujme nezvyšovania štátneho deficitu tie výdavky, ktoré nemajú dopad na zásadné sociálne a ekonomické záujmy. Vláda Slovenskej republiky preto navrhla systémové nástroje za účelom znížiť tieto výdavky aj v oblasti legislatívy tak, že odporučila posunutie účinnosti tých ustanovení prijatých právnych predpisov, ktoré zakladajú čerpanie finančných prostriedkov zo štátneho rozpočtu, t. j. aj zákona č. 315/2001 Z. z. v znení zákona č. 438/2002 Z. z. Vláda Slovenskej republiky na zasadnutí dňa 23. októbra 2002 v uznesení č. 1144 k zmenám legislatívnych noriem podmieňujúcich návrh štátneho rozpočtu na rok 2003 schválila posun účinnosti navrhovaných ustanovení právnych predpisov.

V prípade posunu účinnosti cit. ustanovení zákona č. 315/2001 Z. z. v znení zákona č. 438/2002 Z. z. dôjde k úspore finančných prostriedkov zo štátneho rozpočtu na mzdách a odvodoch do poistných fondoch v roku 2003 v sume cca 98 mil. Sk.

V súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky sa navrhuje, aby Národná rada Slovenskej republiky prijala uznesenie o skrátenom legislatívnom konaní o vládnom návrhu zákona, ktorým sa mení zákon č. 315/2001 Z. z. o Hasičskom a  záchrannom zbore v znení zákona č. 438/2002 Z. z. z dôvodu nedostatku finančných prostriedkov na krytie výdavkov štátu. Aplikácia prijatého zákona v praxi je podmienená zabezpečením príslušného objemu finančných prostriedkov v štátnom rozpočte na  rok 2003, pričom takéto krytie nie je možné bez výrazného zvýšenia deficitu štátneho rozpočtu, čím by vznikli štátu značné hospodárske škody.